CELEX: 
Language: hu
Date: 2021-04-21 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2015/35 felhatalmazáson alapuló rendeletnek a fenntarthatósági kockázatok biztosítók és viszontbiztosítók irányításába történő integrálása tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Ez a rendelet a fenntartható fejlődésre vonatkozó szélesebb körű bizottsági kezdeményezés részét képezi. Lefekteti annak az uniós keretrendszernek az alapjait, amely az európai zöld megállapodás
                  1
                célkitűzéseivel összhangban az európai gazdaság zöldebb, reziliensebb és körforgásos rendszerré alakítása céljából a fenntarthatósági szempontokat helyezi a pénzügyi rendszer középpontjába.
            
            
               A 2016. évi Párizsi Megállapodás és az ENSZ fenntartható fejlődési célokra vonatkozó 2030-ig tartó menetrendjének elfogadását követően a Bizottság a fenntartható növekedés finanszírozásáról szóló cselekvési tervben bejelentette, hogy az ágazati jogszabályokban pontosítani kívánja a fenntarthatóság beépítését az úgynevezett vagyonkezelői kötelezettségekbe. Az európai zöld megállapodásról szóló közlemény megerősíti, hogy hosszú távú jelzésekre van szükség ahhoz, hogy a pénzügyi és tőkeáramlások a zöld beruházások felé irányuljanak, és elkerüljük a meg nem térülő eszközöket. Ez a rendelet e konkrét célkitűzés eléréséhez járul hozzá.
            
            
               Az (EU) 2015/35 felhatalmazáson alapuló bizottsági rendelet
                  2
                többek között a biztosítókra és viszontbiztosítókra vonatkozó irányítási, összeférhetetlenségi és kockázatkezelési követelmények további pontosításával hajtja végre a 2009/138/EK irányelvet. 
            
            
               Ez a rendelet az Európai Biztosítás- és Foglalkoztatóinyugdíj-hatóság (EIOPA) szakvéleményéről szóló végleges jelentésen
                  3
                alapul. A szakvélemény következtetése szerint további pontosításra van szükség a fenntarthatósági kockázatok és fenntarthatósági tényezők (EU) 2015/35 felhatalmazáson alapuló bizottsági rendeletbe történő integrálása tekintetében, és meghatározza az ezzel kapcsolatos konkrét rendelkezéseket. 
            
            
               Ez a rendelet és a vagyonkezelői kötelezettségekre és az alkalmassági vizsgálatokra vonatkozó szabályokat kiigazító egyéb ágazati felhatalmazáson alapuló jogi aktusok tovább erősítik a pénzügyi szolgáltatási ágazatban a fenntarthatósággal kapcsolatos közzétételekről szóló rendeletet
                  4
               , az uniós éghajlatváltozási referenciamutatók, a Párizsi Megállapodáshoz igazodó uniós referenciamutatók és a referenciamutatókra vonatkozó, fenntarthatósággal kapcsolatos közzétételekről szóló rendeletet
                  5
               , valamint a fenntartható tevékenységekre vonatkozó uniós taxonómiáról szóló rendeletet
                  6
               . Ezek a szabályok ágazatokat átfogóan, következetesen integrálják a fenntarthatósági szempontokat a befektetési, tanácsadási és közzétételi folyamatokba. Az európai gazdaság zöldebb, alacsony szén-dioxid-kibocsátású, reziliensebb, erőforrás-hatékony és körforgásos rendszerré alakításának támogatása céljából a környezeti, társadalmi és irányítási (fenntarthatósági) szempontokat helyezik a pénzügyi rendszer középpontjába.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2018. július 24-én felkérte az EIOPA-t, hogy adjon szakvéleményt a 2009/138/EK irányelv alapján elfogadandó felhatalmazáson alapuló jogi aktusoknak a fenntarthatósági kockázatok és fenntarthatósági tényezők integrálása tekintetében történő esetleges módosításairól. Az EIOPA 2019. május 3-án tette közzé a Bizottságnak adott szakvéleményéről szóló végleges jelentését. A szakvélemény figyelembe vette az érdekelt felek – köztük az EIOPA Biztosítási és Viszontbiztosítási Érdekképviseleti Csoportja – által a 2018. november 28. és 2019. február 28. között lefolytatott nyilvános konzultáció során kifejtett véleményeket. Költség-haszon elemzést is tartalmaz. 
            
            
               A bizottsági szolgálatok 2019. november 22-én írásbeli konzultációt kezdeményeztek a banki, fizetési és biztosítási szakértői csoporttal (E02885). A szakértői csoport észrevételeit megfelelően figyelembe vették.
            
            
               A minőségi jogalkotás elveivel összhangban e rendelet tervezetét 2020. június 8. és 2020. július 6. között véleménynyilvánítás céljából közzétették a Bizottság honlapján. A visszajelzések megfelelő mérlegelését követően további módosítások kerültek be a szövegbe.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ezen rendelet jogalapját a 2009/138/EK irányelv 50. cikke (1) bekezdésének a) és b) pontja, valamint 135. cikke (1) bekezdésének a) pontja határozza meg. 
            
            
               Ez a rendelet az (EU) 2015/35 rendelet következő módosításaira terjed ki:
            
            
               Az 1. cikk (1) bekezdése három fogalommeghatározást vezet be. Elsőként, a „fenntarthatósági tényezők” kifejezést az (EU) 2019/2088 rendelet 2. cikkére való hivatkozással határozzák meg. Másodikként, a „fenntarthatósági kockázatok” kifejezést az e kockázatok (EU) 2019/2088 rendeletben szereplő meghatározásával összhangban határozzák meg. Harmadikként, a „fenntarthatósági preferenciák” kifejezést az e kifejezésnek az (EU) 2017/2359 felhatalmazáson alapuló rendeletbe
                  7
                egyidejűleg bevezetett fogalommeghatározásához igazítva, valamint az e kifejezésnek az (EU) 2017/565 felhatalmazáson alapuló rendeletbe
                  8
                egyidejűleg bevezetett fogalommeghatározásával összhangban határozzák meg.
            
            
               Az 1. cikk (2) bekezdése előírja, hogy a biztosítóknak és viszontbiztosítóknak a kockázatkezelésükben tükrözniük kell a fenntarthatósági kockázatokat.
            
            
               Az 1. cikk (3) bekezdése foglalja bele a biztosítók és viszontbiztosítók kockázatkezelési feladatkörének feladataiba a fenntarthatósági kockázatok azonosítását és értékelését.
            
            
               Az 1. cikk (4) bekezdése előírja, hogy a biztosítók és viszontbiztosítók aktuáriusi feladatköre a biztosítástechnikai tartalékok számításában alkalmazott becslésekkel kapcsolatos bizonytalanság megbecsülése során figyelembe veszi a fenntarthatósági kockázatokat.
            
            
               Az 1. cikk (5) bekezdése meghatározza, hogy a javadalmazási politika információkat tartalmaz a fenntarthatósági kockázatok integrálásával való összhangjára vonatkozóan.
            
         
         
            
               Az 1. cikk (6) bekezdése előírja, hogy a fenntarthatósági kockázatokat figyelembe kell venni a „prudens személy” alapelvének végrehajtása során.
            
            
               E rendelet 2. cikke meghatározza, hogy a rendeletet az Európai Unió Hivatalos Lapjában való kihirdetését követő 12 hónap elteltével kell alkalmazni.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.4.21.)
            
            
               az (EU) 2015/35 felhatalmazáson alapuló rendeletnek a fenntarthatósági kockázatok biztosítók és viszontbiztosítók irányításába történő integrálása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelvre (Szolvencia II)
                  9
                és különösen annak 50. cikke (1) bekezdésére, valamint 135. cikke (1) bekezdésének a) pontjára,
            
            
               mivel:
            
            
               (1)Az uniós gazdaság hosszú távú versenyképességének biztosításához kulcsfontosságú az alacsony szén-dioxid-kibocsátású, fenntarthatóbb, erőforrás-hatékony és körforgásos gazdaságra való átállás a fenntartható fejlődési célokkal összhangban. 2016-ban az Unió megkötötte a Párizsi Megállapodást
                  10
               . A Párizsi Megállapodás 2. cikke (1) bekezdésének c) pontja azt a célt tűzi ki, hogy az éghajlatváltozásra adott választ meg kell erősíteni többek között úgy, hogy a pénzügyi források áramlása összhangban álljon az üvegházhatású gázok alacsonyabb szintű kibocsátására és az éghajlatváltozással szembeni ellenálló képesség fejlesztésére irányuló erőfeszítésekkel.
            
            
               (2)Ezt a kihívást felismerve a Bizottság 2019 decemberében előterjesztette az európai zöld megállapodást
                  11
               . A zöld megállapodás új növekedési stratégiaként az Uniót olyan igazságos és virágzó társadalommá kívánja alakítani, amely modern, erőforrás-hatékony és versenyképes gazdasággal rendelkezik, ahol 2050-ben megszűnik a nettó üvegházhatásúgáz-kibocsátás, és ahol a gazdaság növekedése nem erőforrásfüggő. Ez megköveteli, hogy a befektetők egyértelmű, hosszú távú jelzéseket kapjanak iránymutatásként ahhoz, hogy elkerüljék a meg nem térülő eszközöket, és fenntartható finanszírozáshoz jussanak.
            
            
               (3)2018 márciusában a Bizottság közzétette „A fenntartható növekedés finanszírozása” című cselekvési tervét
                  12
               , amelyben ambiciózus és átfogó fenntartható finanszírozási stratégiát határoz meg. Az említett cselekvési tervben meghatározott egyik célkitűzés a tőkeáramlások átirányítása a fenntartható befektetések felé a fenntartható és inkluzív növekedés elérése érdekében. Az ezt követően 2018 májusában közzétett jogalkotási kezdeményezéseket
                  13
                alátámasztó hatásvizsgálat alapján egyértelműsíteni kell, hogy a biztosítóknak és viszontbiztosítóknak a szerződők irányában fennálló kötelezettségeik részeként figyelembe kell venniük a fenntarthatósági tényezőket. A biztosítóknak és viszontbiztosítóknak ezért nemcsak az összes releváns pénzügyi kockázatot kell folyamatosan értékelniük, hanem az (EU) 2019/2088 európai parlamenti és tanácsi rendeletben
                  14
                említett valamennyi releváns fenntarthatósági kockázatot is, amelyek előfordulásuk esetén tényleges vagy potenciális lényeges negatív hatást gyakorolhatnak a befektetés vagy a kötelezettség értékére. Az (EU) 2015/35 felhatalmazáson alapuló bizottsági rendelet
                  15
                nem említi kifejezetten a fenntarthatósági kockázatokat. Ezen okból és az irányítási rendszer megfelelő végrehajtásának és betartásának biztosítása érdekében egyértelművé kell tenni, hogy a biztosítók és viszontbiztosítók irányítási rendszerének, valamint az e vállalkozások általános szavatolótőke-megfelelési igényére vonatkozó értékelésnek tükröznie kell a fenntarthatósági kockázatokat. 
            
            
               (4)Azoknak a biztosítóknak, amelyek az (EU) 2019/2088 rendeletnek megfelelően közzéteszik a fenntarthatósági tényezőkre gyakorolt főbb káros hatásokat, ki kell igazítaniuk eljárásaikat, rendszereiket és belső kontrolljaikat is e közzétételekkel összefüggésben. 
            
            
               (5)Tekintettel a Bizottság annak biztosítására irányuló törekvésére, hogy a pénzügyi rendszer kezelje és integrálja az éghajlati és környezeti kockázatokat, továbbá tekintettel a javadalmazási politikák jelentőségére annak biztosítása során, hogy a biztosítók és viszontbiztosítók alkalmazottai hatékonyan kezeljék a kockázatkezelési rendszer által azonosított kockázatokat, a biztosítók és viszontbiztosítók javadalmazási politikáinak információkat kell tartalmazniuk arról, hogy a politikák hogyan veszik figyelembe a fenntarthatósági kockázatok kockázatkezelési rendszerbe való integrálását.
            
            
               (6)A 2009/138/EK irányelv 132. cikkében meghatározott „prudens személy” alapelv előírja, hogy a biztosítók és viszontbiztosítók csak olyan eszközökbe fektetnek be, amelyeknek kockázatát megfelelően tudják azonosítani, felmérni, figyelemmel kísérni, kezelni, ellenőrizni és jelenteni. Annak biztosítása érdekében, hogy a biztosítók és viszontbiztosítók hatékonyan kezeljék az éghajlati és környezeti kockázatokat, a „prudens személy” alapelvének végrehajtása során figyelembe kell venni a fenntarthatósági kockázatokat, a biztosítóknak és viszontbiztosítóknak pedig tükrözniük kell befektetési eljárásaikban az ügyfeleik termékjóváhagyási folyamatban figyelembe vett fenntarthatósági preferenciáit.
            
            
               (7)Az (EU) 2015/35 felhatalmazáson alapuló rendeletet ezért ennek megfelelően módosítani kell.
            
            
               (8)A felügyeleti hatóságok, valamint a biztosítók és viszontbiztosítók számára kellő időt kell adni arra, hogy alkalmazkodjanak az ebben a rendeletben foglalt új követelményekhez. A rendelet alkalmazását ezért el kell halasztani,
            
            
               ELFOGADTA EZT A RENDELETET:
            
            
               1. cikk
            
         
         
            
               Az (EU) 2015/35 felhatalmazáson alapuló rendelet módosításai
            
            
               Az (EU) 2015/35 felhatalmazáson alapuló rendelet a következőképpen módosul:
            
            
               1.az 1. cikk a következő 55c–55e. ponttal egészül ki:
            
            
               „55c.
                     „fenntarthatósági kockázat”: olyan környezeti, társadalmi vagy irányítási esemény vagy körülmény, melynek bekövetkezése, illetve fennállása tényleges vagy potenciális negatív hatást gyakorolhat a befektetés értékére vagy a kötelezettség értékére;
            
            
               55d.
                     „fenntarthatósági tényezők”: az (EU) 2019/2088 európai parlamenti és tanácsi rendelet* 2. cikkének 24. pontjában meghatározott fenntarthatósági tényezők;
            
            
               55e. „fenntarthatósági preferenciák”: az ügyfél vagy potenciális ügyfél arra vonatkozó döntése, hogy a következő pénzügyi eszközök közül egyet vagy többet belefoglal-e befektetésébe, és ha igen, milyen mértékben:
            
            
               a)
                     olyan pénzügyi eszköz, amelynek esetében az ügyfél vagy potenciális ügyfél meghatározza, hogy egy minimális arányt az (EU) 2020/852 európai parlamenti és tanácsi rendelet** 2. cikkének 1. pontjában meghatározott, környezeti szempontból fenntartható befektetésekbe kell fektetni;
            
            
               b)
                     olyan pénzügyi eszköz, amelynek esetében az ügyfél vagy potenciális ügyfél megállapítja, hogy egy minimális arányt az (EU) 2019/2088 rendelet 2. cikkének 17. pontjában meghatározott fenntartható befektetésekbe kell fektetni;
            
            
               c)
                     olyan pénzügyi eszköz, amely figyelembe veszi a fenntarthatósági tényezőkre gyakorolt főbb káros hatásokat, és amelynek esetében az ezt a figyelembevételt igazoló minőségi vagy mennyiségi elemeket az ügyfél vagy potenciális ügyfél határozza meg;
            
            
               ___________
            
            
               * 
                     Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
            
            
               **
                     Az Európai Parlament és a Tanács (EU) 2020/852 rendelete (2020. június 18.) a fenntartható befektetések előmozdítását célzó keret létrehozásáról, valamint az (EU) 2019/2088 rendelet módosításáról (HL L 198., 2020.6.22., 13. o.).”;
            
            
               2.a 260. cikk a következőképpen módosul:
            
            
               a)az (1) bekezdés a) pontjának i. alpontja helyébe a következő szöveg lép:
            
            
               „i.
                     a biztosító vagy viszontbiztosító által teendő intézkedések a belső vagy külső tényezők, köztük fenntarthatósági kockázatok miatti helytelen árazási és tartalékolási feltevésekből eredő veszteség vagy a biztosítási és viszontbiztosítási kötelezettségek értékeiben bekövetkező kedvezőtlen változás kockázatának értékelése és kezelése érdekében;”
            
            
               b)az (1) bekezdés c) pontja a következő vi. ponttal egészül ki:
            
            
               „vi.
                     a biztosító vagy viszontbiztosító által teendő intézkedések annak biztosítása érdekében, hogy a befektetési portfólióhoz kapcsolódó fenntarthatósági kockázatokat megfelelően azonosítsák, értékeljék és kezeljék.”;
            
            
               c)a cikk a következő (1a) bekezdéssel egészül ki:
            
            
               „(1a)
                     A biztosítók és viszontbiztosítók integrálják a fenntarthatósági kockázatokat az (1) bekezdés a) és c) pontjában említett politikáikba, és adott esetben az (1) bekezdésben említett egyéb területekre vonatkozó politikáikba.”; 
            
            
               3.a 269. cikk a következőképpen módosul:
            
         
         
            
               a)az (1) bekezdés e) pontja helyébe a következő szöveg lép:
            
            
               „e)
                     felmerülő kockázatok és fenntarthatósági kockázatok azonosítása és értékelése.”;
            
            
               b)a cikk a következő (1a) bekezdéssel egészül ki:
            
            
               „(1a)
                     Az (1) bekezdés e) pontjában említett, és a kockázatkezelési feladatkör által azonosított felmerülő kockázatok és fenntarthatósági kockázatok a 262. cikk (1) bekezdésének a) pontjában említett kockázatok részét képezik.”;
            
            
               4.a 272. cikk (6) bekezdésének b) pontja helyébe a következő szöveg lép:
            
            
               „b)
                     az infláció, a jogi kockázat, a fenntarthatósági kockázatok, a vállalkozás portfóliójának összetételében bekövetkező változás és azon rendszerek hatása, amelyek felfelé vagy lefelé térítik a szerződők által a kártörténetüktől (bónusz–malusz rendszerek) függően fizetett díjakat, vagy hasonló rendszereké, amelyeket meghatározott homogén kockázati csoportokban valósítanak meg;”
            
            
               5.a 275. cikk a következő (4) bekezdéssel egészül ki:
            
            
               „(4)
                     A javadalmazási politika információkat tartalmaz arról, hogy hogyan veszi figyelembe a fenntarthatósági kockázatok kockázatkezelési rendszerbe történő integrálását.”;
            
            
               6.az I. cím IX. fejezete a következő 6. szakasszal egészül ki:
            
            
               „6. SZAKASZ 
            
            
               Befektetések
            
            
            
               275a. cikk
            
            
               A fenntarthatósági kockázatok integrálása a „prudens személy” alapelvébe
            
            
               (1)
                     A 2009/138/EK irányelv 132. cikke (2) bekezdésének első albekezdésében említettek szerint a befektetésekből eredő kockázatok azonosítása, felmérése, figyelemmel kísérése, kezelése, ellenőrzése, jelentése és értékelése során a biztosítók és viszontbiztosítók figyelembe veszik a fenntarthatósági kockázatokat.
            
            
               (2)
                     Az (1) bekezdés alkalmazásában a biztosítók és viszontbiztosítók figyelembe veszik befektetési stratégiájuk és döntéseik fenntarthatósági tényezőkre gyakorolt esetleges hosszú távú hatását, és adott esetben a biztosító említett stratégiája és döntései tükrözik ügyfeleiknek az (EU) 2017/2358 felhatalmazáson alapuló bizottsági rendelet*** 4. cikke szerinti termékjóváhagyási folyamatban figyelembe vett fenntarthatósági preferenciáit.
            
            
               ___________
            
            
               ***
                     A Bizottság (EU) 2017/2358 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítókra és a biztosításértékesítőkre vonatkozó termékfelügyeleti és -irányítási követelmények tekintetében történő kiegészítéséről (HL L 341., 2017.12.20., 1. o.).”
            
            
               2. cikk
            
            
               Hatálybalépés és alkalmazás
            
         
         
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet [Kiadóhivatal – Illessze be a kihirdetést 12 hónappal követő dátumot]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.4.21.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának – Az európai zöld megállapodás (COM(2019) 640 final).
               
               
                  
                     (2)
                  
                        A Bizottság (EU) 2015/35 felhatalmazáson alapuló rendelete (2014. október 10.) a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II) kiegészítéséről (HL L 12., 2015.1.17., 1. o.).
               
               
                  
                     (3)
                  
                        Végleges jelentés – Az EIOPA szakvéleménye a fenntarthatósági kockázatoknak és tényezőknek a Szolvencia II és a biztosítási értékesítésről szóló irányelv szerinti felhatalmazáson alapuló jogi aktusokba történő integrálásáról (EIOPA-BoS-19/172).
               
               
                  
                     (4)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
               
               
                  
                     (5)
                  
                        Az Európai Parlament és a Tanács (EU) 2019/2089 rendelete (2019. november 27.) az (EU) 2016/1011 rendeletnek az uniós éghajlatváltozási referenciamutatók, a Párizsi Megállapodáshoz igazodó uniós referenciamutatók és a referenciamutatókra vonatkozó, fenntarthatósággal kapcsolatos közzétételek tekintetében történő módosításáról (HL L 317., 2019.12.9., 17. o.).
               
               
                  
                     (6)
                  
                        Az Európai Parlament és a Tanács (EU) 2020/852 rendelete a fenntartható befektetések előmozdítását célzó keret létrehozásáról, valamint az (EU) 2019/2088 rendelet módosításáról (HL L 198., 2020.6.22., 13. o.).
               
               
                  
                     (7)
                  
                        A Bizottság (EU) 2017/2359 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítási alapú befektetési termékek értékesítésére vonatkozó tájékoztatási követelmények és üzletviteli szabályok tekintetében történő kiegészítéséről (HL L 341., 2017.12.20., 8. o.).
               
               
                  
                     (8)
                  
                        A Bizottság (EU) 2017/565 felhatalmazáson alapuló rendelete (2016. április 25.) a 2014/65/EU európai parlamenti és tanácsi irányelvnek a befektetési vállalkozások szervezeti követelményei és működési feltételei, valamint az irányelv alkalmazásában meghatározott kifejezések tekintetében történő kiegészítéséről (HL L 87., 2017.3.31., 1. o.).
               
               
                  
                     (9)
                  
                        HL L 335., 2009.12.17., 1. o.
               
               
                  
                     (10)
                  
                        A Tanács (EU) 2016/1841 határozata (2016. október 5.) az ENSZ Éghajlatváltozási Keretegyezménye keretében létrejött párizsi megállapodásnak az Európai Unió nevében történő megkötéséről (HL L 282., 2016.10.19., 1. o.).
               
               
                  
                     (11)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának – Az európai zöld megállapodás (COM(2019) 640 final).
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final
               
               
                  
                     (14)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
               
               
                  
                     (15)
                  
                        A Bizottság (EU) 2015/35 felhatalmazáson alapuló rendelete (2014. október 10.) a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II) kiegészítéséről (HL L 12., 2015.1.17., 1. o.).